ועדת הפנים והגנת הסביבה, כנסת 20, פרוטוקול מספר 506, 2017-11-27 14:25

דוד אמסלם: אני מתכבד לפתוח את ישיבת ועדת הפנים והגנת הסביבה בנושא הרביזיה שהוגשה על ידי מספר חברי כנסת על הצעת חוק סדר הדין הפלילי (תיקון – איסור המלצה או חוות דעת של רשות חוקרת), התשע"ח-2017.

דוד אמסלם: חבר הכנסת דב חנין, אנא תנמק במשך 2 דקות.

דב חנין: תודה לך, אדוני היושב-ראש.

דב חנין: אני מציע לוועדה לפתוח את הדיון מחדש ולקבל חוות דעת רצינית על השינויים הגדולים שנעשו, לקראת ההצבעה הסופית בהצעת חוק.

דב חנין: אני רוצה לומר כמה מילים על אותה חלופה 4 של איסור הפרסום, שבעצם משנה מאוד את המשטר המשפטי הקיים היום.

דב חנין: לפי המשטר המשפטי הקיים היום, היועץ המשפטי לממשלה יכול, והוא אכן מאפשר פרסום המלצות חקירה במקרים רבים שבהם הוא חושב שיש עניין לציבור.

דב חנין: לפי המצב שייווצר אחרי חקיקת פסקה (4) אי אפשר יהיה לפרסם המלצה או למסור אותה.

דב חנין: אותו אלמנט שנמצא בסעיף 117 לחוק הקיים, שאומר שהאיסור חל על מי שאין לו סמכות לעשות משהו שהוא ללא סמכות כדין, כאן האלמנט של "ללא סמכות כדין" ירד ואנחנו בעצם נשארים במצב שבו אין שום אופציה לפרסם.

דב חנין: שוטר, חוקר או פרקליט לא יכול לפרסם המלצה.

דב חנין: הוא לא יכול גם לקבל הסמכה לפרסם.

דב חנין: הדבר הזה הוא שינוי דרמטי מאוד בחוק.

דב חנין: אני אומר לך, אדוני היושב-ראש, אני יודע שאתה בתור יוזם הצעת החוק אין לך עניין שחוק כזה יגיע לבית-המשפט העליון ואז יגידו: "בהליכי ההכנה של החוק הזה נפל פגם יסודי ולכן פוסלים אותו," כמו את חוק הדירה השלישית.

דב חנין: לכן אני חושב שגם באינטרס שלך לפתוח את הדיון, לשמוע עמדה משפטית ולהחליט.

דוד אמסלם: הבנתי, תודה רבה.

דוד אמסלם: רבותי, אני מביא את הרביזיה להצבעה.

דוד אמסלם: מי בעד הרביזיה?

דוד אמסלם: ירים את ידו.

דוד אמסלם: מי נגד?

דוד אמסלם: מי נמנע?

דוד אמסלם: בעד – 3

דוד אמסלם: נמנעים – אין

דוד אמסלם: 3בעד, 9 נגד.

דוד אמסלם: אני קובע שהרביזיה נדחתה.

דוד אמסלם: תודה רבה.

דוד אמסלם: הישיבה נעולה.